**Въведение**

С Решението за отвъдморско асоцииране[[1]](#footnote-1) се установява правната рамка за отношенията между отвъдморските страни и територии[[2]](#footnote-2) (ОСТ), държавите членки, с които те са свързани, и Европейския съюз. В съответствие с Договора за функционирането на Европейския съюз[[3]](#footnote-3) (ДФЕС) целта на Решението за отвъдморско асоцииране е да се подкрепи устойчивото развитие на ОСТ и да се утвърдят ценностите на Съюза по света.

Финансова помощ за ОСТ се предоставя основно чрез Европейския фонд за развитие (ЕФР), като в рамките на 11-ия ЕФР за програмния период 2014—2020 г. за тях е предвидена сума в размер на 364,5 милиона евро[[4]](#footnote-4).

В съответствие с член 91 от Решението за отвъдморско асоцииране в настоящия доклад се представя напредъкът, постигнат във връзка с изпълнението на средствата за OCT от 11-ия ЕФР за 2018 г.

**Финансови средства по линия на 11-ия ЕФР—ОСТ**

В съответствие с приложение 2 от Решението за отвъдморско асоцииране заделените за ОСТ средства от 11-ия ЕФР се разпределят, както следва:

* 229,5 милиона евро за териториално (двустранно) разпределение;
* 100 милиона евро за регионално сътрудничество и интеграция;
* 21,5 милиона евро за финансиране на хуманитарна и спешна помощ или помощ за колебания в приходите от износ;
* 5 милиона евро за финансиране на лихвени субсидии и техническа помощ чрез Инвестиционния механизъм на ЕИБ за ОСТ;
* 8,5 милиона евро за изследвания и техническа помощ в съответствие с член 81 от Решението за отвъдморско асоцииране.

**В съответствие с критериите, определени в Решението за отвъдморско асоцииране, шестнадесет OCT се считат за допустими за териториално разпределение по линия на 11-ия ЕФР.** Следва да се отбележи, че Гренландия се финансира пряко от общия бюджет на Съюза въз основа на Решението за Гренландия[[5]](#footnote-5).

**Трите регионални програми** имат за цел да се насърчи сътрудничеството между ОСТ от един и същ регион, изправени пред сходни предизвикателства и имащи сходни приоритети. С действията, финансирани в рамките на регионалното разпределение, се подпомагат разработването и изпълнението на всеобхватни регионални програми и проекти за справяне с тези предизвикателства. Насърчават се партньорства с други източници на финансиране, включително други финансови инструменти на Европейския съюз, чрез сътрудничество със съседни държави от АКТБ и/или трети държави, както и с най-отдалечените региони на ЕС.

В допълнение към териториалните и регионалните програми **тематичната програма** — единствената програма за всички ОСТ по линия на 11-ия ЕФР, ще насърчи сътрудничеството между ОСТ в целия регион.

**Процес на програмиране за 11-ия ЕФР—ОСТ**

В част четвърта от Решението за отвъдморско асоцииране се установява **процес на програмиране, който е специфичен за ОСТ**. За разлика от групата на държавите от Африка, Карибите и Тихоокеанския басейн (АКТБ) програмирането не се основава на национални индикативни програми, а е организирано около **еднократно действие, а именно изработването на документ за програмиране, който се състои от два компонента: а) стратегията на ЕС за реакция (част А) и б) документа за действие (част Б).**

За одобряването на всеки документ за програмиране на ОСТ се вземасамо **едно официално решение на Комисията**, което обхваща както стратегическите насоки, така и подробната структура на програмата.

**Бюджетната** **подкрепа** е предпочитаният начин за изпълнение по отношение на териториалното разпределение в ОСТ (към днешна дата дванадесет от общо 16-те ОСТ, които се възползват от ЕФР). Това представлява положителна промяна в сравнение с използвания преди това проектен способ. Бюджетната подкрепа предлага ефикасен начин за преодоляване на хоризонталните, дългосрочните и структурните предизвикателства и заплахи и за поддържане на конструктивен политически диалог.

**ОСТ носят основната отговорност за изготвянето на документите за програмиране**, в това число за приоритетите, на които се основават техните стратегии, и за осигуряването на необходимите консултации на местно равнище. В съответствие с член 81 от Решението за отвъдморско асоцииране по искане на ОСТ беше предоставена техническа помощ за ОСТ в процеса на програмиране.

**Положението през 2018 г.**

1. **Териториално изпълнение на 11-ия ЕФР**

Благодарение на общата ангажираност на всички заинтересовани страни през 2018 г. бе постигнат напредък при програмирането на 11-ия ЕФР чрез засилена координация и диалог. С приемането на документите за програмиране по 11-ия ЕФР за Света Елена и Монтсерат дванадесет от общо 16-те ОСТ с териториално разпределение приключиха своето програмиране до края на 2018 г. Няколко други ОСТ постигнаха значителен напредък във финализирането в началото на 2019 г.[[6]](#footnote-6) Що се отнася до изпълнението, през 2018 г. бяха изплатени 58,62 милиона евро по линия на 11-ия ЕФР за ОСТ (вж. приложение 1).

Що се отнася до изпълнението през 2018 г.:

Карибски регион:

* В сектора на **устойчивата енергетика** бяха завършени плащанията по програмите за бюджетна подкрепа в Синт Еустациус (първи и втори фиксиран транш: 2,2 милиона евро) и Саба (втори фиксиран транш: 1,4 милиона евро), с което се повиши устойчивостта на сектора и се увеличиха производството на възобновяема енергия и стабилността на електропреносните мрежи.
* В сектора на **образованието** бе постигнат напредък, подкрепен от текущите програми за бюджетна подкрепа на Ангила (втори фиксиран транш: 1,75 милиона евро + 2,8 милиона евро допълнително по пакет Б) и на Търкс и Кайкос (втори фиксиран транш: 1 милион евро + първи променлив транш: 3,8 милиона евро + 2 милиона евро допълнително по пакет Б), с което **основното и средното образование и техническото и професионално образование и обучение** бяха приведени в по-голяма степен на съответствие с текущите и бъдещите нужди на пазара на труда.
* Освен това през 2018 г. беше **приет и подписан** **документът за програмиране по 11-ия ЕФР за Монтсерат** (18,4 млн. евро) за подпомагане на **икономическия растеж** и насърчаване на развитието на политиките за целеви отрасли като енергията от възобновяеми източници и туризма. Първото плащане е направено (първи фиксиран транш: 5,4 милиона евро + 0,32 милиона допълнително по пакет Б). Тази програма за бюджетна подкрепа представлява продължение на програмата за бюджетна подкрепа по линия на 10-ия ЕФР, която допринася за плана за устойчиво развитие на острова.

Тихоокеански регион:

* Френска Полинезия отбеляза напредък в своята секторна политика за **туризма** (първи фиксиран транш: 7,45 милиона евро) с помощта на секторна програма за бюджетна подкрепа, с която се привличат туристи и се създават работни места. Документът за програмиране по 11-ия ЕФР относно туризма за островите Питкерн беше приет през 2017 г. и подписан през 2018 г. и представлява продължение на програмата за бюджетна подкрепа по линия на 10-ия ЕФР в същия сектор, която беше завършена през 2018 г.
* В **сектора на заетостта** Нова Каледония продължи да прилага своята политика, имаща за цел повишаване на пригодността за заетост, по-специално чрез техническо и професионално обучение.
* Що се отнася до **развитието на цифровите технологии и свързаността**, Уолис и Футуна постигна значителен напредък по отношение на своята стратегия в областта на цифровите технологии (изплащане на първия фиксиран транш: 12 милиона евро). Във време, когато цифровата достъпност е от съществено значение и предлага нови икономически възможности, програмата подпомага по-конкретно полагането на широколентовия кабел от Самоа до Уолис и Футуна, осигуряващ високоскоростна широколентова връзка.

Други ОСТ:

* И Фолкландските острови, и остров Света Елена се възползваха от програми за **свързаност** в рамките на 11-ия ЕФР. В началото на 2018 г. **беше приет документът за програмиране** на Света Елена и беше постигнат напредък в изпълнението на стратегията в областта на цифровите технологии (изплащане на първия фиксиран транш: 10 милиона евро). На Фолкландските острови бяха направени първите стъпки към по-активното изграждане на транспортна инфраструктура и инфраструктура за свързаност (изплащане на първия фиксиран транш: 2 милиона евро).
* По отношение на **туризма** в Сен Пиер и Микелон беше подобрена достъпността за туристите, в резултат на което през пиковия сезон легловата база на Сейнт Пиер вече е „изцяло резервирана“ (изплащане на първия променлив транш: 3,25 милиона евро + трети фиксиран транш: 3,25 милиона евро).

Най-общо и целогодишно програмите за бюджетна подкрепа доведоха до редовни политически диалози с партньорските ОСТ относно реформите в управлението на публичните финанси, секторните политики и макроикономическата ситуация.

През 2018 г. имаше мобилизация на **техническата помощ** в подкрепа на териториалните и регионалните разпоредители с бюджетни кредити в процеса на програмиране. В края на 2018 г. бяха възложени договори за техническа помощ или за проучвания, с които да се определят секторните стратегии на ОСТ или да се установи дали ОСТ отговарят на условията за получаване на бюджетна подкрепа, с обща стойност на отпуснатите средства 3,6 милиона евро по линия на инструменти за техническо сътрудничество I и II на 11-ия ЕФР.

1. **Регионално сътрудничество по линия на 11-ия ЕФР**

През 2018 г. бе постигнат значителен напредък с приемането на трите регионални програми за ОСТ по линия на 11-ия ЕФР:

* Регионалната програма за **Тихоокеанския регион** PROTEGE (*Projet régional océanien des territoires pour la gestion matioystes* — 36 милиона евро), подписана през февруари 2018 г., ще подкрепя устойчивото и жизнеспособно развитие на региона чрез опазване на биологичното разнообразие и възобновяемите природни ресурси. Тя е приемник на регионалната програма по 10-ия ЕФР INTEGRE (*Initiative des territoires pour la gestion régionale de l’environnement* — 12 милиона евро), която бе съсредоточена върху интегрираното крайбрежно управление и развитието на регионални мрежи (за биологично селско стопанство, отпадъци и адаптиране към изменението на климата).
* Регионалната програма за **Индийския океан** на стойност 4 милиона евро, подписана през февруари 2018 г., има за цел да се подобрят надзорът и наблюдението на сухоземните и морските екосистеми във Френските южни и антарктически територии, да се възстановят екосистемите и да се укрепят механизмите за предотвратяване на въздействия. Предишната регионална програма по 10-ия ЕФР имаше за цел подобряване на устойчивото управление на природното наследство (както на сушата, така и в морето) на Майот и на Разпръснатите острови (3 милиона евро) чрез инструменти за оценка и подпомагане на вземането на решения.
* В **Карибския басейн** регионалната програма ReSEMBID (Жизнеспособност, устойчива енергия и морско биоразнообразие — 40 милиона евро), подписана през октомври 2018 г., ще засили устойчивото от гледна точка на околната среда икономическо развитие, като се съсредоточи върху жизнеспособността, устойчивата енергия и морското биологично разнообразие. Чрез програмата ще се повиши енергийната ефективност на инфраструктурата, която има голямо отражение върху потреблението на енергия, ще се подобрят защитата и устойчивото управление на морското биологично разнообразие и ще се увеличи капацитетът за адаптиране към екстремните и цикличните природни явления.

През 2018 г. бе постигнат напредък и в изготвянето на **тематичната програма за всички ОСТ по 11-ия ЕФР** със съгласието на всички ОСТ по отношение на двата целеви сектора на устойчивата енергия и изменението на климата (включително жизнеспособността)[[7]](#footnote-7).

И накрая, през 2018 г. с подкрепата на ЕС за **Асоциацията на отвъдморските страни и територии (OCTA)** **с безвъзмездни средства за оперативни разходи** (1,1милиона евро за две години) на Асоциацията бе дадена възможност да укрепи своя капацитета си за изпълнение на своя мандат. Това бе свързано по-конкретно за координирането на партньорските ОСТ с цел улесняване на диалога с ЕС, насърчаване на партньорството и подкрепа на колективната работа на членовете на Асоциацията в няколко области от взаимен интерес в рамките на асоциирането ЕС-ОСТ.

1. **Урагани в Карибския регион**

През септември 2017 г. два урагана от категория 5 връхлетяха няколко карибски отвъдморски страни и територии с животозастрашаващи ветрове, бури и обилни валежи, нанасяйки огромни щети на жилища и основна инфраструктура. Най-тежко засегнатите ОСТ бяха островите Ангила, Синт Мартен, Търкс и Кайкос, Сен Бартелеми и Британските Вирджински острови. Монтсерат, Саба и Синт Еустациус също пострадаха.

Стратегията за възстановяване се основаваше на съчетание от ответни действия при извънредни ситуации до април 2018 г. и допълнителни действия на национално и регионално равнище, които продължиха през цялата 2018 г. **От неразпределените средства от пакет Б в размер на 21,5 милиона евро по линия на 11-ия ЕФР през 2018 г. бяха мобилизирани 15,04 милиона евро** в полза на Ангила (2,8 милиона евро), Монтсерат (320 000 EUR), Синт Мартен (7 милиона евро), Британски Вирджински острови (2 милиона евро) и островите Търкс и Кайкос (2,92 милиона евро) за предоставяне на **следкризисна помощ**[[8]](#footnote-8).

Освен това службите на Комисията работиха активно заедно с органите на ОСТ, за да гарантират, че териториалните и регионалните програми на 11-ия ЕФР са коригирани така, че да се справят с последиците от урагана в ОСТ и да ги подкрепят в усилията им за постигане на издръжливост. В рамките на регионалната програма за Карибския басейн по линия на 11-ия ЕФР (40 милиона евро) бе включен хоризонтален компонент относно издръжливостта. В съответствие с Европейския консенсус за развитие половината от общия бюджет (20 милиона евро) беше пренасочена към този компонент, за да се осигури дългосрочната издръжливост на сградите в ОСТ. В рамките на Инструмента за природни бедствия на ЕФР през 2018 г. бяха започнати редица регионални действия за готовност при бедствия, в които участваха Ангила, Британските Вирджински острови, Монтсерат и Търкс и Кайкос.

1. **Институционален диалог**

От началото на процеса на програмиране през декември 2013 г. службите на Комисията активно подкрепят OCT през целия процес на програмиране чрез подпомагане на организирането на специални семинари, работни срещи и конференции с цел да се даде възможност за размисъл относно общите приоритети и цели. През 2018 г. тези възможности за обмен бяха многобройни.

Форум ОСТ—ЕС

С оглед на резултатите от различни консултативни заседания през 2017 г. седмицата на **16-ия форум ОСТ—ЕС** (19—23 февруари 2018 г.) беше добър повод за обмен на мнения и обсъждане на отношенията между ОСТ и ЕС в периода след 2020 г.

В **заключенията от 16-ия форум ОСТ—ЕС** (23 февруари 2018 г.) ЕС, ОСТ и държавите членки, с които са свързани ОСТ, потвърдиха категоричния си ангажимент за намиране на устойчиви решения на все по-сложните и взаимосвързани предизвикателства и изтъкнаха своята ангажираност за провеждането на устойчив енергиен преход, включително по-голям достъп до модерни енергийни услуги, енергия от възобновяеми източници и енергийна ефективност.

На **техническо равнище** **тристранните срещи** , проведени в рамките на 16-ия форум ОСТ—ЕС между представителите на Комисията, териториалните/регионалните разпоредители с бюджетни кредити на ОСТ и държавите членки, с които са свързани ОСТ, предоставиха възможност за обсъждане на въпроси, свързани с програмирането и изпълнението на сътрудничеството, и за планиране на предстоящите действия.

На **политическо равнище** **тристранните срещи** (22 февруари 2018 г.) между отговарящия за международното сътрудничество и развитие член на Европейската комисия Невен Мимица, ръководителите на делегациите в ОСТ и държавите членки, с които са свързани ОСТ, бяха полезна възможност да се подчертаят политическите приоритети за ОСТ и да се чуят техните мнения относно периода след 2020 г.

Освен това в деня преди тристранните срещи (21 февруари 2018 г.) беше проведено важно **събитие, свързано с политиката за океаните, тяхното управление и потенциала на синия растеж**, в което взеха участие ОСТ, държавите членки, Комисията и Организацията по прехрана и земеделие (ФАО).

Тристранни срещи

В допълнение обсъжданията относно общите стратегически приоритети напреднаха благодарение на структурите за диалог на Асоциацията, създадени по силата на Решението за отвъдморско асоцииране. **На техническо равнище през 2018 г. бяха организирани пет тристранни срещи между Комисията, представители на ОСТ и държавите членки, свързани с тях** (през януари, април, юли, октомври и декември[[9]](#footnote-9)), предоставяйки платформа за диалог между Комисията, ОСТ и представителите на държавите членки, по-специално за проследяване на напредъка по програмирането и изпълнението на 11-ия ЕФР.

Партньорски работни групи и семинари

На 16 януари 2018 г. се проведе заседание на партньорска работна група относно **търговията и регионалната интеграция** с цел размяна на мнения относно различните аспекти, свързани с преференциалния статут на ОСТ в търговията с ЕС и по всички по-обширни въпроси от общ интерес в областта на търговията.

На 13 март 2018 г. беше проведено заседание на партньорска работна група относно **финансовите услуги**, на което беше обсъден процесът по общия списък на ЕС на юрисдикциите, които не оказват съдействие за данъчни цели. В края на май в Брюксел се проведе **международен данъчен семинар**, на който на ОСТ бяха представени международните стандарти и критерии, на които ЕС основава своите критерии за скрининг, с цел да се улесни диалогът между техническите експерти на ОСТ и международните партньори.

През ноември 2018 г. OCTA организира **семинар относно програмите на ЕС** с подкрепата на Комисията. Неговата цел беше да се подобри капацитетът на ОСТ за кандидатстване по основните програми на ЕС от интерес за ОСТ, като например научните изследвания и иновациите, COSME и „Еразъм+“.

**Европейска инвестиционна банка (ЕИБ)**

В Решението за отвъдморско асоцииране се предвижда предоставянето на финансова помощ чрез финансови механизми, управлявани от ЕИБ, а именно Инвестиционния механизъм за ОСТ (понастоящем на стойност 48,5 милиона евро), финансиране за лихвени субсидии и техническа помощ (5 милиона евро) и собствените ресурси на ЕИБ (до 100 милиона евро за периода 2014—2020 г. по 3-тия Финансов протокол).

В рамките на тези три пакета през 2018 г. не бяха подписани нови операции. В рамките на Инвестиционния механизъм на ЕИБ за ОСТ операциите продължават да се изпълняват, възлизайки на 61,4 милиона евро в края на 2018 г. (тази сума надвишава началния капитал, тъй като фондът е револвиращ и някои обратни постъпления отново са били предоставени като заеми). Що се отнася до пакета за лихвени субсидии и техническа помощ, само 25 497 EUR от наличните 5 милиона евро бяха използвани през 2014 г. за операция по лихвена субсидия във Френска Полинезия. В рамките на пакета от собствени ресурси на ЕИБ за OCT през 2015 г. ЕИБ сключи споразумение за заем с Нова Каледония, като предостави инвестиционен заем в размер на 20 милиона евро за строежа на нова болница.

По отношение на останалите средства се извършват мониторинг и оценка на планираните проекти с цел пълноценно използване на наличните средства до края на 2020 г.

**Перспективи**

2019 година ще бъде от решаващо значение за ОСТ, тъй като тогава ще се договарят новото решение за отвъдморско асоцииране, многогодишната финансова рамка на ЕС за периода 2021—2027 г. и рамката за периода след Котону, успоредно с процеса на оттегляне на Обединеното кралство от ЕС.

В този контекст поддържането на диалога с ОСТ ще бъде от първостепенно значение и политическа значимост. Този процес ще бъде подпомогнат с постоянна подкрепа за Асоциацията на ОСТ и за самите ОСТ чрез Механизма за техническо сътрудничество.

Успоредно с това Комисията ще продължи да оказва помощ на пострадалите от урагани или извънредни ситуации ОСТ в усилията им за възстановяване и да работи в тясно сътрудничество с тях за задоволяване на нуждите им по възможно най-добрия начин.

И накрая, през 2019 г. напредъкът по програмирането за останалите две териториални програми ще бъде от съществено значение, за да се гарантира поемането на задължения за изразходване на целия пакет, който е на разположение на ОСТ по линия на 11-ия ЕФР[[10]](#footnote-10).

1. Решение 2013/755/ЕС на Съвета за асоцииране на отвъдморските страни и територии към Европейския съюз. [↑](#footnote-ref-1)
2. Отвъдморските страни и територии на ЕС са Гренландия, Нова Каледония и зависимите територии, Френска Полинезия, Френските южни и антарктически територии, островите Уолис и Футуна, Сен Пиер и Микелон, Сен Бартелеми, Аруба, Бонер, Кюрасао, Саба, Синт Еустациус, Синт Мартен, Ангила, Кайманови острови, Фолкландски острови, Южна Джорджия и Южни Сандвичеви острови, Монтсерат, островите Питкерн, Света Елена и зависимите територии (с настоящо наименование Света Елена, Възнесение и Тристан да Куня), Британска антарктическа територия, Британски територии в Индийския океан, Търкс и Кайкос, Британски Вирджински острови, Бермуда. [↑](#footnote-ref-2)
3. Част четвърта от Договора за функционирането на Европейския съюз (ОВ С 326, 26.10.2012 г., стр. 47). [↑](#footnote-ref-3)
4. Вътрешно споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (ОВ L 210, 6.8.2013 г., стр. 1). [↑](#footnote-ref-4)
5. С Решение 2014/137/ЕС на Съвета за отношенията между ЕС, от една страна, и Гренландия и Кралство Дания, от друга страна, се отпускат 217,8 милиона евро за периода 2014—2020 г. за сътрудничество между Съюза и Гренландия в област от взаимен интерес. [↑](#footnote-ref-5)
6. Териториалните програми за Аруба (13,05 милиона евро) и Бонер (3,95 милиона евро) бяха приети през февруари 2019 г. Процесът на програмиране за Кюрасао (16,95 милиона евро) и Синт Мартен (7 милиона евро) е в ход, с планирана дата на приемане през 2019/2020 г. [↑](#footnote-ref-6)
7. Решението на Комисията за финансиране на тази програма (C(2019)1595) беше прието през февруари 2019 г. [↑](#footnote-ref-7)
8. Двете специални мерки за подкрепа за Синт Мартен и Британските Вирджински острови бяха приети преди 17-ия форум ОСТ—ЕС през 2019 г. [↑](#footnote-ref-8)
9. Предвидената за началото на 2019 г. тристранна среща беше организирана по-рано — през декември 2018 г., за да се подготви по-добре предстоящият форум. [↑](#footnote-ref-9)
10. Процесът на програмиране за Кюрасао (16,95 милиона евро) и Синт Мартен (7 милиона евро) е в ход, с планирана дата на приемане през 2019/2020 г. [↑](#footnote-ref-10)